Author: oborilova
Last saved by: kuklova
Company: MVRR SR

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Odhad dopadov na verejné financie

Navrhovaná aktualizácia systému podpory Integrovanej siete regionálnych rozvojových agentúr (IS RRA) nadväzuje na systém podpory schválený uznesením vlády SR č. 738/2000 k vytvoreniu integrovanej siete regionálnych rozvojových agentúr. Na implementáciu uvedeného systému plánujeme využiť účelovo viazané finančné prostriedky vyčlenené na základe vyššie uvedeného uznesenia. Predpokladáme tiež získanie prostriedkov z Operačného programu Technická pomoc na programové obdobie 2007 – 2013. To znamená, že nepredpokladáme zvýšené nároky na štátny rozpočet.

II. Odhad dopadov na obyvateľov, hospodárenie podnikateľskej sféry a iných  právnických osôb 

Realizácia navrhovaných postupov podpory regionálnych rozvojových agentúr (RRA) zaradených do IS RRA má za cieľ zefektívniť využívanie finančných prostriedkov vyčlenených na dotácie regionálnym rozvojovým agentúram. 
	Cieľom Integrovanej siete regionálnych rozvojových agentúr je aj orientácia na rozvoj regiónov, podporovanie vstupu investícií do regiónov a iniciovanie budovania štruktúr pre podnikateľov. Predpokladáme pozitívny vplyv na zvyšovanie životnej úrovne obyvateľov ako aj konkurencieschopnosť podnikov v regiónoch prostredníctvom účinnejšej koordinácie činnosti IS RRA.

III. Odhad dopadov na životné prostredie

Predložený materiál nebude mať negatívny dopad na životné prostredie.

IV. Odhad dopadov na zamestnanosť

Implementácia navrhovaného systému podpory Integrovanej siete regionálnych rozvojových agentúr predpokladá pozitívny dopad na zamestnanosť. Činnosť IS RRA je zameraná aj na vytváranie pracovných príležitostí prostredníctvom podpory vstupu investícií do regiónov a iniciovaním budovania štruktúr pre podnikateľov.

V.  Analýza vplyvov na podnikateľské prostredie

Aktualizáciou systému podpory IS RRA sa vytvoria podmienky na efektívnejšie využívanie zdrojov v regiónoch Slovenskej republiky prostredníctvom skvalitňovania služieb poskytovaných regionálnymi rozvojovými agentúrami, ako sú napr. poskytovanie informácií a konzultácií, zabezpečovanie štúdií a analýz alebo vytváranie regionálnych informačných systémov a databáz.